การประปานครหลวง สร้างความมั่นใจน้ำประปาสะอาดปลอดภัย
นายคมกฤช ทินกร ณ อยุธยา รองผู้ว่าการการประปานครหลวง หรือ กปน. ในฐานะโฆษก กปน. กล่าวว่า กปน. ลงพื้นที่เก็บตัวอย่างน้ำสำหรับอุปโภคและบริโภคภายในเรือนจำและทัณฑสถานในเขตกรุงเทพมหานคร นนทบุรีและสมุทรปราการ สนับสนุนโครงการ “ราชทัณฑ์ ปันสุข ทำความดี เพื่อชาติ ศาสน์ กษัตริย์” ซึ่งเป็นโครงการที่ พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี พระราชทานความช่วยเหลือทั้งแก่ผู้ต้องขังและประชาชนทั่วไป สามารถเข้าถึงบริการทางสาธารณสุขและเพื่อให้ผู้ต้องขังได้มีน้ำอุปโภค บริโภคที่สะอาดปลอดภัยและเพียงพอ โดย กปน. ดำเนินการในเรือนจำและทัณฑสถานทั้งหมด 11 แห่ง ได้แก่ เรือนจำกลางบางขวาง เรือนจำกลางคลองเปรม เรือนจำพิเศษกรุงเทพมหานคร เรือนจำจังหวัดนนทบุรี เรือนจำกลางสมุทรปราการ เรือนจำพิเศษมีนบุรี เรือนจำพิเศษธนบุรี ทัณฑสถานหญิงธนบุรี ทัณฑสถานหญิงกลาง ทัณฑสถานบำบัดพิเศษกลาง และทัณฑสถานโรงพยาบาลราชทัณฑ์ จะลงพื้นที่ตรวจคุณภาพน้ำทั้ง 11 แห่ง ภายในเดือนกุมภาพันธ์ 2565กปน. เก็บตัวอย่างน้ำประปาจากก๊อกน้ำต่อตรง ถังพักน้ำและน้ำดื่มจากเครื่องกรองน้ำ เพื่อนำตัวอย่างน้ำมาตรวจวิเคราะห์คุณภาพด้านกายภาพ เคมีและแบคทีเรีย โดยนักวิทยาศาสตร์ ณ ห้องปฏิบัติการฝ่ายคุณภาพน้ำและรายงานผลทดสอบคุณภาพน้ำให้กับเรือนจำและทัณฑสถาน พร้อมทั้งแนะนำวิธีดูแลรักษาอุปกรณ์ที่เกี่ยวข้องกับระบบประปาของอาคาร เพื่อป้องกันการแพร่ระบาดของโรคโควิด -19 รวมทั้งสนับสนุนให้ทุกหน่วยงานตระหนักถึงความสำคัญของการดูแลระบบประปา เพื่อให้น้ำสะอาดปลอดภัยสำหรับอุปโภค-บริโภค มีคุณภาพตามเกณฑ์คุณภาพน้ำประปาของ กปน. ซึ่งอ้างอิงตามค่าแนะนำขององค์การอนามัยโลก